**УВЕДОМЛЕНИЕ ЗА ПОВЕРИТЕЛНОСТ ПРИ ОБРАБОТВАНЕ НА ЛИЧНИТЕ ДАННИ ЗА ЦЕЛИТЕ НА ЗАКОНА ЗА ЗАЩИТА НА ЛИЦАТА, ПОДАВАЩИ СИГНАЛИ ИЛИ ПУБЛИЧНО ОПОВЕСТЯВАЩИ ИНФОРМАЦИЯ ЗА НАРУШЕНИЯ**

**Администратор на лични данни**

**Омбудсмана на Република България**, **Булстат: 131436477**, данни за контакт: гр. София 1202, район Възраждане, ул. „Георг Вашингтон“ No 22, интернет страница: [www.ombudsman.bg](http://www.ombudsman.bg) , тел.: 02/81-06-955.

За контакт с Длъжностното лице по защита на данните:

dpo@ombudsman.bg, тел.: 02/9267929

Веселка Петрешкова –титуляр

Чонка Ковачева– заместник

**Цели на обработване на личните данни в сигналите за нарушения**

Личните данни се обработват за целите на осигуряването на защитата на лицата, които подават сигнали или публично оповестяват информация за нарушения на българското законодателство или на актовете на Европейския съюз, станала им известна при или по повод изпълнение на трудовите им задължения или в друг работен контекст по смисъла на ЗЗЛПСПОИН, както и за изпълнение на съответните законови задължения.

**Цели на обработване на личните данни в** **жалби срещу Комисията за защита на личните данни на лица, подали сигнали, включително за неосигурена защита или нарушения на поверителността на информацията за тях**

Личните данни се обработват за целите на упражняването на правомощията на омбудсмана за извършване на външен одит по Закона за защита на лицата, подаващи сигнали или публично оповестяващи информация за нарушения по отношение на изпълнението на задълженията по този закон и коректната работа със сигналите и защитата на техните податели на Комисията за защита на личните данни.

**Правно основание за обработване на личните данни**

Личните Ви данни се обработват на основание чл. 6, пар. 1, б. „а“ от Регламент (ЕС) 2016/679 (Общ регламент относно защитата на данните) във връзка със задълженията, които произтичат от Закона за защита на лицата, подаващи сигнали или публично оповестяващи информация за нарушения.

**Какви лични данни обработваме?**

* собственото, бащиното и фамилното Ви име;
* адресът и телефонния Ви номер, както и електронен адрес (ако разполагате с такъв);
* подписът Ви, електронният подпис или друга Ваша правновалидна идентификация;
* всяка друга информация, съдържаща се в подадения от Вас сигнал или в приложените към него доказателства, чрез която можете да бъдете пряко или косвено идентифицирани.

Когато сигналът е насочен срещу физическо лице, вкл. и в случаите когато последното представлява юридическо лице или друго правно образувание, омбудсманът обработва и съдържащите се в него лични данни на т.нар. засегнато лице. Администраторът на лични данни може да обработва и лични данни на всяко друго физическо лице, посочено от Вас в сигнала (напр. помагачи, свързани с Вас лица, Ваши роднини и пр.)

**Получатели на личните данни**

Достъп до личните данни, съдържащи се в сигналите за нарушения, имат служителите, отговарящи за разглеждането на сигналите, определени за Администрацията на омбудсмана. Разкриването на самоличността на лицата и на информацията, свързана с подадените сигнали за нарушения, се допуска само при условията на чл. 31 от ЗЗЛПСПОИН, а именно:

1. при изрично писмено съгласие на сигнализиращото лице. Изричното писмено съгласие се подава писмено или в електронна форма пред служител, отговорен за разглеждането на сигнала; или

2. когато това е необходимо и пропорционално задължение, наложено от българското законодателство или от правото на Европейския съюз в контекста на разследвания от национални органи или на съдебни производства, включително с оглед на гарантиране правото на защита на засегнатото лице. В тези случаи сигнализиращото лице се уведомява за необходимостта от разкриването с писмено уведомление от служител, отговорен за разглеждане на сигнала, което се мотивира. Сигнализиращото лице не се уведомява, когато с това се застрашава разследването или съдебното производство.

**Личните данни не се предават в трета държава или международна организация.**

Ако възникне правно задължение за предаване на данните, Администрацията на омбудсмана ще информира сигнализиращите лица преди предаването и ще представи приложимите за конкретния случай мерки, които гарантират адекватността на защитата на личните данни.

**Срок за съхранение на личните данни**

Личните данни се съхраняват в срок, който се определя при отчитане на следните критерии: 1. времето за извършване на проверката по сигнала, 2. времето, необходимо за по-нататъшни разследвания и 3. времето за съхранение на сигнала съгласно чл. 18, ал. 2, т. 9 от ЗЗЛПСПОИН и чл. 8 от Наредба № 1 от 27.07.2023 г. за воденето на регистъра на сигналите по чл. 18 от ЗЗЛПСПОИН и за препращане на вътрешни сигнали към Комисията за защита на личните данни – 5 години след приключване на разглеждането на сигнала, освен при наличието на образувано наказателно, гражданско, трудовоправно и/или административно производство във връзка с подадения сигнал.

Омбудсманът включва информация за извършените от него одитни проверки на дейността на Комисията за защита на личните данни по изпълнение на разпоредбите на ЗЗЛПСПОИН в годишния доклад за своята дейност, който представя пред Народното събрание.

**Значение на предоставените лични данни**

Предоставянето на личните Ви данни за целите на подаване на сигнали за нарушение е задължително изискване, а непредоставянето им и подаването на анонимни сигнали е абсолютна пречка да се образува производство по сигнала, в съответствие с чл. 9, т. 1 от ЗЗЛПСПОИН.

**Права на субектите на данни**

При обработване на личните Ви данни разполагате с правата по Регламент (ЕС) 2016/679, които може да упражните по реда, посочен в общата ни информация за защита на личните данни. С тази информация може да се запознаете в ПОЛИТИКАТА ЗА ПРОЗРАЧНОСТ ПРИ ОБРАБОТВАНЕ НА ИНФОРМАЦИЯТА.

В допълнение към посочените в Регламент (ЕС) 2016/679 права имате и следните специални права по ЗЗЛПСПОИН:

• да прецените дали желаете да подпишете документирания устен сигнал (чл. 15, ал. 3 от ЗЗЛПСПОИН);

• да бъдете информиран за получаването на сигнала в срок от 7 дни след получаването (чл. 16, т. 1 от ЗЗЛПСПОИН);

• да получите ясна и лесно достъпна информация за процедурите за външно подаване на сигнали към Комисията за защита на личните данни (КЗЛД), в качеството ѝ на централен орган за външно подаване на сигнали, а когато е уместно – към институциите, органите, службите и агенциите на Европейския съюз (чл. 16, т. 5 от ЗЗЛПСПОИН);

• да бъдете информиран за препращането на сигнала Ви до КЗЛД при необходимост от предприемане на действия от нейна страна (чл. 16, т. 11, б. „г“ от ЗЗЛПСПОИН);

• да бъде приет и разгледан сигналът Ви срещу КЗЛД, включително за неосигурена защита или нарушения на поверителността на информацията за тях.

• да Ви бъдат съобщени предприетите действия, окончателните резултати от проверката по сигнала, заедно с мотивите, в срок не по-дълъг от три месеца след потвърждаването на получаването сигнала или, ако не е било изпратено потвърждение, след изтичането на не повече от три месеца от срока за потвърждаване (чл. 16, т. 4 във връзка с чл. 17, ал. 1, т. 4 от ЗЗЛПСПОИН).

**ПРОФ. Д-Р ДИАНА КОВАЧЕВА**

**ОМБУДСМАН НА**

**РЕПУБЛИКА БЪЛГАРИЯ**